Bussie-ongeluk: "Ons gaan nie nou die masjiene afsit nie" | Maroela Media
Hercules Homan (10) in die hospitaal. Foto: verskaf.
"Ons het dadelik in een stem gesê ons stem saam," het Hercules sr. Dinsdagmiddag vanuit die Garden City-hospitaal in Johannesburg aan Maroela Media gesê.
Hercules jr., die Homan-egpaar se laatlammetjie, word al vir meer as 'n week lank in die waakeenheid van die hospitaal behandel nadat hy voorverlede Vrydag in Hendrina, Mpumalanga, deur 'n minibus op 'n sypaadjie getref is.
Hy is Vrydag breindood verklaar en sy ouers het die moeilike besluit gemaak dat die masjiene wat hom aan die lewe hou, Maandagoggend afgeskakel sou word. Sy dokter was egter Maandag vol hoop nadat hulle hom van sy asemhalingmasjien afgehaal het en hy self kon asemhaal. Hercules het Dinsdag verdere toetse ondergaan.
"Hy is vanmiddag [Dinsdag] weer vir 'n ruk lank van die masjiene afgehaal. Alhoewel hy hierdie keer nie op sy eie asemgehaal het nie, het hy egter ander tekens van lewe getoon. Die dokter het gesê dit is 'n teken dat daar wel breinaktiwiteit is, en dat ons nog nie die masjiene gaan afskakel nie."
Volgens sy pa sal die jongste uitslag van sy seun se breintoets eers Woensdag beskikbaar wees, waarna hulle dan die pad vorentoe sal bepaal. "Ons gaan nou sterker bid en glo," het hy vasberade gesê. Die gesin versoek steeds gebed en is vol vertroue dat 'n wonderwerk sal gebeur.
Hercules het drie susters, Jackie Black (27), Marlize van Zyl (24) en Louise Homan (21). Hy is 'n leerling aan Laerskool Marietjie Van Niekerk in Bethal.
Die Homan-egpaar bly tans in die aande by Hercules sr. se broer in Springs, en is reg deur die dag by hul seun in die hospitaal.
Die lot van die bestuurder van die minibus, wat aan 'n spysenieringsmaatskappy behoort, is nou in die hande van die Openbare Vervolger. Daar is tot dusver geen strafregtelike stappe teen haar gedoen nie.
Die ongeluk het op 'n skerp hoek naby die seun se ouerhuis plaasgevind. Hercules het glo gebuk om een van sy skoenveters vas te bind toe die minibus om die draai gekom en hom getref het. Die vrou het glo te vinnig om die draai en te naby aan die sypaadjie gery.
Ons bid saam hierdie gesin dat 'n wonderwerk gaan gebeur en dat Hercules heeltemal normaal sal wees as hy uit die hospitaal ontslaan gaan word.
In gedagtes en gebede is ons saam met julle langs die jong mannetjie se bed !
Sterkte, en hou goeie moed.
Baie dankie dat julle ons getrou op hoogte hou.
As die seun op die sypaadjie was, dan het sy hopeloos te naby aan die sypaadjie gery. Die meeste bestuurders vandag dink hulle bestuur so "cool". Jaag, sny draaie, rem op die laaste, ens.
Ons is in gebed die hele tyd. Sterk wees. Waar lewe is, is hoop. Hou net vas aan julle geloof. Ons PA is groot. Baie sterkte
Dankie Dierbare Vader. U genade ken geen einde. Aan die Homan gesin, sterkte en krag vir die tyd wat voorle. Ek weet waarvan ek praat as ek se dit is een van die mees angswekkendste tye wat op julle wag. Die onsekerheid of jy nie dalk jou kind onnodig laat ly nie, gaan soos 'n kanker aan jul vreet. Maar byt vas en hou vas aan die Here. My kind se GCS telling was 3 met al die breintoetse wat hul gedoen het, en na komplikasies ingetree het het dit geval na "minder as 1". Maar vandag prys ek die… Lees meer »